b'\n_START_ARTICLE_\nJosip Zabavnik\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval na Kogu (1880\xe2\x80\x931888), kmetijsko \xc5\xa1olo v Grottenhofu pri Gradcu (1890\xe2\x80\x931892) in enolo\xc5\xa1ko-pomolo\xc5\xa1ki zavod v Klosterneuburgu (1896\xe2\x80\x931898). V letih 1893\xe2\x80\x931894 je opravil prakso na veleposestvih v Zajezdi in Kon\xc5\xa1\xc4\x8dini (Hrva\xc5\xa1ko Zagorje), nato je odslu\xc5\xbeil voja\xc5\xa1\xc4\x8dino v Pulju (1894-1896). V letih 1898\xe2\x80\x931900 je bil referent de\xc5\xbeelne vlade v Gradcu, dve leti potujo\xc4\x8di u\xc4\x8ditelj v Dalmaciji (okoli\xc5\xa1 Makarska \xe2\x80\x94 Metkovi\xc4\x87), kjer je vodil obnovo vinogradov. Nato je bil pri \xc5\xa1tajerskem namestni\xc5\xa1tvu vinarski asistent in 1908 vinarski adjunkt, od 1909 pa vinarski in\xc5\xa1pektor za Primorje v Trstu. Po koncu 1. svetovne vojne je pri\xc5\xa1el v Ljubljano, kjer ga je Narodna vlada 1919 imenovala za vodjo vinarskega odseka pri kmetijskem oddelku v Ljubljani, in istega leta za kletarskega nadzornika za biv\xc5\xa1o \xc5\xa0tajersko s sede\xc5\xbeem v Mariboru. Leta 1924 ga je kmetijsko ministrstvo dodelilo z enako nalogo velikemu \xc5\xbeupanstvu Maribor, 1926 je bil imenovan za oblastnega referenta za vinogradni\xc5\xa1tvo v Mariboru. Ko je 1928 pre\xc5\xa1la kmetijska slu\xc5\xbeba na oblastno samoupravo, je bil pred\xc4\x8dasno upokojen. Do smrti je \xc5\xbeivel in eksperimentiral v svojem vinogradu v Jeruzalemu._NEWLINE_Med obnavljanjem vinogradov, uni\xc4\x8denih od trtne u\xc5\xa1i je uvajal nove podlage vinske trte, organiziral de\xc5\xbeelne trsnice (Makarska, Kanfanar, \xc5\xbdminj, Sredipolje, \xc5\xa0marje pri Jel\xc5\xa1ah) in zasnoval ve\xc4\x8d poskusnih nasadov. Objavil je ve\xc4\x8d sto strokovnih in poljudnih \xc4\x8dlankov v raznih listih (Na\xc5\xa1a sloga, Primorski gospodar, Kmetovalec, Na\xc5\xa1e gorice).'